อำเภอร่องคำ

ร่องคำ เป็นอำเภอในจังหวัดกาฬสินธุ์ เดิมเป็นพื้นที่ของอำเภอกมลาไสย

 ที่ตั้งและอาณาเขต 
อำเภอร่องคำ มีอาณาเขตติดต่อกับเขตการปกครองข้างเคียงต่อไปนี้
 ทิศเหนือ ติดต่อกับอำเภอกมลาไสย และอำเภอโพธิ์ชัย (จังหวัดร้อยเอ็ด)
 ทิศตะวันออก ติดต่อกับอำเภอโพธิ์ชัย (จังหวัดร้อยเอ็ด)
 ทิศใต้ ติดต่อกับอำเภอเชียงขวัญและอำเภอจังหาร (จังหวัดร้อยเอ็ด)
 ทิศตะวันตก ติดต่อกับอำเภอกมลาไสย

 ประวัติ 
ร่องคำ เดิมเป็นหมู่บ้านของตำบลโพนงาม อำเภอกมลาไสย ต่อมาแยกตำบลโพนงาม จัดตั้งเป็นตำบลสามัคคี วันที่ 17 ธันวาคม พ.ศ. 2500  ต่อมานายบุรี พรหมลักขโณ ผู้ว่าราชการจังหวัดกาฬสินธุ์พิจารณาพื้นที่ตำบลสามัคคี มีระยะทางห่างจากอำเภอต้นสังกัดมากกว่า 23 กิโลเมตร จึงแยกพื้นที่ตำบลสามัคคี จัดตั้งเป็นตำบลร่องคำ วันที่ 25 สิงหาคม พ.ศ. 2513 และให้ 2 ตำบลตั้งขึ้นเป็น กิ่งอำเภอร่องคำ วันที่ 6 กุมภาพันธ์ พ.ศ. 2516 ในวันที่ 19 มกราคม พ.ศ. 2516 โดยเริ่มเปิดใช้ที่ว่าการกิ่งอำเภอวันที่ 1 กุมภาพันธ์ และแยกตำบลร่องคำ จัดตั้งเป็นตำบลเหล่าอ้อย วันที่ 28 สิงหาคม พ.ศ. 2527 

ต่อมา พ.ต.ดาวเรือง นิชรัตน์ ผู้ว่าราชการจังหวัดกาฬสินธุ์ และหัวหน้ากิ่งอำเภอร่องคำ (ปลัดอำเภอกมลาไสย) เห็นว่าพื้นที่มีระยะเวลาการเป็นกิ่งอำเภอล่วงมาถึง 19 ปีแล้ว ซึ่งปัจจุบันชุมชนและความเจริญขยายตัวตามแนวทางหลวงแผ่นดินหมายเลข 2116 สายขอนแก่น–โพนทอง มีการพัฒนาพื้นที่อย่างต่อเนื่อง มีพื้นที่รวม 3 ตำบล 82.1 ตารางกิโลเมตร 35 หมู่บ้าน ประชากร 14,746 คน 2,826 ครัวเรือนประชากรรายตำบลในประเทศไทย ณ วันที่ 31 ธันวาคม พ.ศ. 2536 (เขตกิ่งอำเภอร่องคำ อำเภอกมลาไสย จังหวัดกาฬสินธุ์) สืบค้นเมื่อวันที่ 15 มีนาคม พ.ศ. 2567 ในวันที่ 20 ตุลาคม พ.ศ. 2536 จึงยกฐานะขึ้นเป็น อำเภอร่องคำ วันที่ 3 พฤศจิกายน พ.ศ. 2536 รวมการเป็นกิ่งอำเภอ 20 ปี 274 วัน

 การแบ่งเขตการปกครอง 
 การปกครองส่วนภูมิภาค 
อำเภอร่องคำแบ่งพื้นที่การปกครองออกเป็น 3 ตำบล 40 หมู่บ้าน
1.ร่องคำ(Rong Kham)13 หมู่บ้าน2.สามัคคี(Samakkhi)15 หมู่บ้าน3.เหล่าอ้อย(Lao Oi)12 หมู่บ้าน

 การปกครองส่วนท้องถิ่น 
ท้องที่อำเภอร่องคำประกอบด้วยองค์กรปกครองส่วนท้องถิ่น 3 แห่ง ได้แก่
 เทศบาลตำบลร่องคำ ครอบคลุมพื้นที่ตำบลร่องคำทั้งตำบล
 องค์การบริหารส่วนตำบลสามัคคี ครอบคลุมพื้นที่ตำบลสามัคคีทั้งตำบล
 องค์การบริหารส่วนตำบลเหล่าอ้อย ครอบคลุมพื้นที่ตำบลเหล่าอ้อยทั้งตำบล

 อ้างอิง 

ร่องคำ